Predkladacia správa

	Vláda SR uznesením č. 431 zo 16.5.2001 k Správe o priebehu obhajoby Východiskovej správy SR k Dohovoru o právach dieťaťa a záveroch Výboru OSN pre práva dieťaťa uložila ministrovi práce, sociálnych vecí a rodiny SR predložiť na rokovanie vlády SR Návrh  Národného akčného plánu pre deti do 30.6.2002.

	Tým istým uznesením vláda SR uložila podpredsedovi vlády SR P. Csákymu, splnomocnencovi vlády SR na riešenie problémov rómskej menšiny, predsedovi Štatistického úradu, ministrovi spravodlivosti SR, ministrovi vnútra SR, ministrovi školstva SR, ministrovi zdravotníctva SR, ministrovi zahraničných vecí SR, ministrovi kultúry SR, ministrovi obrany SR, ministrovi financií SR, ministrovi výstavby a regionálneho rozvoja SR a odporučila generálnemu prokurátorovi spolupracovať s ministrom práce, sociálnych vecí a rodiny SR pri príprave Národného akčného plánu pre deti.

	Za účelom jednotného a koordinovaného postupu zainteresovaných rezortov pri príprave Národného akčného plánu pre deti bola pri MPSVR SR zriadená medzirezortná pracovná skupina, do ktorej delegovali členov podpredseda vlády SR P. Csáky, splnomocnenkyňa vlády SR pre rómske komunity, predseda Štatistického úradu, ministri zúčastnených rezortov a generálny prokurátor. Zoznam členov medzirezortnej pracovnej skupiny je uvedený v prílohe č. 1 materiálu.

		Návrh Národného akčného plánu pre deti je spracovaný z podkladov a návrhov úloh a aktivít zúčastnených rezortov. Uskutočnili sa tri pracovné stretnutia medzirezortnej pracovnej skupiny a návrh Národného akčného plánu pre deti bol poskytnutý viacerým mimovládnym organizáciám a ďalším subjektom:
Slovenský výbor pre UNICEF
Občianske združenie Úsmev ako dar
Občianske združenie Návrat
Výbor na ochranu práv detí a mládeže v náhradnej výchove
Rada mládeže Slovenska
Asociácia sudkýň Slovenska
Výbor pre práva dieťaťa pri MPSVR SR
Slovenské národné stredisko pre ľudské práva
Generálny sekretariát Výboru ministrov pre drogové závislosti a kontrolu drog Úradu vlády SR,
ktoré poskytli ďalšie podklady pre Národný akčný plán pre deti.

	Na príprave NAP pre deti sa podieľali organizácie združujúce deti a pracujúce pre deti a predpokladá sa ich účasť, vrátane aktívnej účasti samotných detí, pri plnení jednotlivých úloh, návrhov ďalších aktivít a hodnotení dosiahnutých cieľov.

	Jednotlivé úlohy a aktivity sú v rámci Národného akčného plánu pre deti navrhnuté v dvoch základných rovinách, a to ako všeobecné východiská a ako konkrétne úlohy navrhnuté spravidla na roky 2003 – 2004.

	Na základe odporúčania medzirezortnej pracovnej skupiny sa navrhuje, aby sa Národný akčný plán pre deti vyhodnocoval a zároveň aktualizoval každé dva roky.

Prijatím NAP pre deti sa Slovenská republika zaradí medzi vyspelé demokratické krajiny, ktoré ochranu dieťaťa považujú za prioritu dnešnej doby.

	Zodpovedné subjekty za plnenie jednotlivých úloh pre deti zabezpečia plnenie týchto úloh v rámci výdavkov štátneho rozpočtu schválených pre jednotlivé rezorty na príslušný rok v závislosti od stanovenia, resp. stanoveného termínu plnenia úloh.